text: Håndbold gav 40 års venskab
  14 august 2015 kl. 15.38
  Håndboldholdet, der en gang spillede i Erritsø ved Fredericia, har holdt sammen i 40 år. Jubilæumsfest i dag fredag
  De er 21 - inklusiv påhæng - i haven hos Frede Hansen i Trelde. Mændene i alderen 69 - 85 år. Anføreren er 85 år. Holdlederen 82 år.
  De har spillet sammen på håndboldholdet i Erritsø, men da den karriere gik i stå efterhånden som bentøjet og armene ikke var helt de samme som før, tog de et vigtigt valg: At holde sammen stadigvæk i stedet for at blive spredt for alle vinde.
  Det har de gjort blandt andet med årlige sommerfester. Kun én er hidtil faldet bort.
  - Vi har et værdifuldt venskab her, og vi skal huske at bruge det, siger pensionist Carl Hansen til TV SYD.
  Og det gør de så. I dag fredag med kaffe, stangtennis, pilepustning og selvfølgelig en række røverhistorie fra deres langvarige venskab med hinanden.
  